
Stimate domnule parlamentar,
Noi v-am votat! Acum este rândul dumneavoastră să votaţi pentru noi!

Votaţi pentru dreptul nostru la viaţă! 

Vă solicităm să fiţi prezent în sală în momentul votului la MOŢIUNEA DE CENZURĂ.

Vă solicităm să votaţi PENTRU moţiunea de cenzură.

Vă rugăm să nu permiteţi să ne fie afectate SALARIILE ŞI PENSIILE.

Apelul nostru către dumneavoastră este unul de suflet. Cetăţenii României au dreptul să trăiască în demnitate. Drepturile noastre nu trebuie tăiate sub pretext de criză, o criză pe care guvernanţii vor să o arunce asupra populaţiei. Efectele unor decizii aberante nu vor fi resimţite doar de bugetari şi pensionari, ci de fiecare familie din România. Şi asta, în timp ce şmecherii profitori ai tranziţiei şi ai crizei au găsit un aliat în Guvernul care construieşte un zid de protecţie în jurul lor. Protejaţii nu suportă consecinţele crizei economice. Dimpotrivă, sunt ajutaţi să câştige şi mai mult! 

Dacă nu votaţi pentru MOŢIUNEA DE CENZURĂ, înseamnă că vreţi ca noi să fim condamnaţi la foame şi sărăcie cruntă. 

Dacă votaţi contra moţiunii de cenzură, înseamnă că vreţi ca şmecherii să profite în continuare şi să-şi rotunjească veniturile şi mai mult. Înseamnă că pe noi vreţi să ne sacrificaţi! Cele două legi pentru care Guvernul îşi asumă răspunderea reprezintă de fapt întoarcerea la epoca robiei.
Vă rugăm să nu îi condamnaţi pe cei care au muncit o viaţă la umilinţa de a cerşi un colţ de pâine pentru a reuşi să supravieţuiască într-un mod ruşinos. Vă rugăm să refuzaţi condamnarea noastră, a copiilor şi bătrânilor noştri la moarte prin înfometare. 

DOMNULE PARLAMENTAR, nu ne luaţi dreptul la demnitate! 
Votaţi PENTRU MOŢIUNEA DE CENZURĂ. 

